Il-Membru Parlamentari Ewropew elett Alfred Sant qal li l-ħames snin li ġejjin se jkunu ta’ sfida għall-Ewropa għax se jittieħdu deċiżjonijiet iebsa – bejn ‘aktar Ewropa’ biex iż-Żona Ewro ssir aktar effettiva teknikament jew ‘anqas Ewropa’ biex ikun protett il-mudell soċjali Ewropew li ċkien fl-aħħar snin. Dr Sant qal li s’issa Malta rnexxielha toqgħod ‘il bogħod minn dawn il-kwistjonijiet, imma jidher li fil-ħames snin li ġejjin se nkunu affettwati minn dawn id-deċiżjonijiet. Qal li l-elezzjonijiet Parlamentari f’Malta wrew li l-immigrazzjoni u l-ħolqien tal-impjiegi kellhom effett  politiku u hemm bżonn li jingħataw l-importanza li jixirqilhom. Waqt li kien qed jitkellem f’attività soċjali fil-Qawra, il-Membru Parlamentari Ewropew ġdid Alfred Sant qal li l-elezzjonijiet tal-Parlament Ewropej fil-pajjiżi tal-UE kellhom messaġġ ċar. “Miljuni ta’ votanti u l-familji tagħhom iħossu li għandhom bżonn Ewropa li twieġeb aħjar għall-aspettazzjonijiet ta’ kuljum tagħhom.  Votanti Ewropew qed iħossuhom delużi fuq il-ħolqien ta’ impjiegi, l-immigrazzjoni u d-drittijiet soċjali. Uħud urew dan billi ma ivvotawx, oħrajn billi ivvutaw lil partiti politiċi li bir-retorika u l-proposti tagħhom ħassew li kienu viċin il-preokkupazzjonijiet tagħhom”, qal Dr Sant.